Knut Arild Hareide (Kristelig Folkeparti), 2013-06-21:
Representanten Brekk verka bekymra i svaret sitt i sin avsluttende replikk. Det er jo slik at no er det veljarane som skal få seie kva for nytt skifte dei ønskjer seg, og dei har moglegheita til å seie at dei ønskjer eit sentrum-Høgre-skifte. Eg ble fødd på 1970-tallet. Norsk økonomi har eigentleg hatt ein sterk periode sidan 1970-tallet – utan at det er ein samanheng mellom desse to tinga. Nei, det trur eg heller kjem av den næringsstrukturen me har, at me har fått kvinnene inn i arbeidslivet, og en gunstig befolkningssamansetting med mange arbeidstakarar per pensjonist. Mange av oss er meir bekymra over dei utsiktane me no ser. Det er særleg tre forhold som er avgjerande for å sikre ein berekraftig velferdsstat på sikt: Me må arbeide meir, me må auke sysselsettinga, og me må arbeide betre, me må auke produktiviteten, og for det tredje treng me ein god familiepolitikk – først og fremst fordi familien har ein viktig verdi i seg sjølv, men òg for å sikre auka fødselstal og fleire arbeidstakarar per pensjonist i framtida. Ein viktig premiss for ein berekraftig økonomi er dermed familiepolitikken. Det kostar både samfunn og enkeltmenneske dyrt når regjeringa driv brannslokking, men gløymer det førebyggande familiearbeidet. Me kan ikkje som samfunn slå oss til ro med at 5 pst. av barna våre treng hjelp frå psykisk helsevern. Me kan heller ikkje slå oss til ro med at det har vore ein auke på 77 pst. i talet på barn i barnevernet dei siste 15 åra. Ein god barndom varar livet ut. Det er mykje billigare for samfunnet og betre for barna – og dei vaksne – å førebyggje familieproblema enn å reparere dei. Då må det satsast på familiane, på familievern og samlivskurs – område der regjeringa dessverre har valt å kutte. At regjeringa har forsømt familiepolitikken, er nedslåande, men kanskje ikkje veldig overraskande. Meir overraskande er det at regjeringa har svikta i sysselsettingspolitikken. Regjeringa har riktig nok rett i at talet på sysselsette er rekordhøgt, men LO og andre påpeiker at dette i stor grad har si årsak i arbeidsinnvandring frå Sverige og Aust-Europa, og ikkje at me har blitt betre til å inkludere dei som slit på arbeidsmarknaden her heime. Den delen av befolkninga som er i arbeid, er lågare enn då regjeringa overtok, trass i at me har nådd høgdepunktet i petroleumsalderen og har opplevd sterk etterspørsel etter arbeidskraft. Arbeidsløysa stig og er no på 3,7 pst. Det betyr at 100 000 personar er ledige. Det har blitt fleire førtidspensjonistar og fleire uføre. Yrkesdeltakinga blant unge med nedsett arbeidsevne har gått frå 44 pst. til under 40 pst. frå 2011 til 2012. Kristeleg Folkeparti deler LOs uro for den svake inkluderinga på arbeidsmarknaden og den stigande arbeidsløysa. Derfor foreslår Kristeleg Folkeparti 1 000 nye tiltaksplassar for personar med nedsett arbeidsevne. Ei anna utfordring er todelinga i norsk økonomi. Den petroleumsbaserte delen av næringslivet går godt, mens andre konkurranseutsette bedrifter slit. Regjeringa har riktig medisin, men feil timing. Me treng ei betre SkatteFUNN-ordning og betre avskrivingsreglar no – og ikkje seinare. Kristeleg Folkeparti og resten av opposisjonen foreslår nettopp dette i budsjettet me i dag behandlar. Kristeleg Folkeparti vil ikkje sjå på at problemet veks; me vil ned frå tribunen og inn på banen for å løyse det. Derfor vil Kristeleg Folkeparti ha ei ny regjering og ein ny kurs for landet. Me vil gjenreise familiepolitikken, auke inkluderinga av grupper som i dag er stengde ute frå arbeidslivet, og innføre ein meir næringsvennleg politikk som tryggjer velferda i framtida. Denne regjeringa, som no har sete i åtte år, har hatt eit eventyrleg økonomisk handlingsrom. Likevel ser me at resultata er fleire fattige barn. Ja, me ser at det har komme meir pengar til samferdsel, men vi ser òg at med ei anna organisering, større fornying, kunne me ha spart opp mot 30 pst. av kostnadene. Me løyser ikkje alle problema med meir pengar til alle område. Vi ønskjer å få til fornying, ei ny retning, og det er derfor vi treng eit skifte den 9. september.